唐云居寺故寺主律大德神道碑铭
何筹 (Tang)
圆觉真乘，多不能造。吾师正性，尽入其奥。操持净行，契叶流教。意马忘奔，心猿不踔。戒月圆满，律风清凉。白璧无点，明珠有光。利根精进，密行包藏。披暗灯炬，济难舟航。宰寺开经，施财供食。但益勤励，曾无退息。时遵其义，众悦其德。不可思议，多所饶益。法性无灭，色身有移。悲缠上足，追慕先师。既崇灵塔，又立丰碑。遗风馀烈，千古长垂。